Nuuk 23.04.2019

I medfør af § 37 stk. 1 i Forretningsordenen for Inatsisartut, fremsætter jeg følgende spørgsmål til Naalakkersuisut.

**Spørgsmål til Naalakkersuisut:**

1. **Vil Naalakkersuisoq for Kultur, tage initiativ til en dialog med Danmarks Radio med henblik på at gå aftalen igennem og revidere den til fordel for de selvstændige grønlandske film- og tv-producenter?**

(Medlem af Inatsisartut Peter Olsen, Inuit Ataqatigiit)

**Begrundelse:**

**Samarbejdsaftalen mellem Selvstyret og Danmarks Radio skader grønlandske film- og tv-producenter**

Grønlands Selvstyre har indgået en aftale med Danmarks Radio omkring deling af medieindhold mellem Grønland og Danmark. Det nyder vi i Grønland godt af, da vi på den måde kan se nogle af DRs kanaler, og samarbejdet gælder også deling af råmateriale og indhold mellem DR og KNR.

Udvekslingsaftalen er altså i udgangspunktet en god ting, men detaljerne i aftalen er udarbejdet på et tidspunkt, hvor Grønland ikke havde en stor selvstændig film og tv-produktion, og den tager derfor ikke højde for, at grønlandske filmproducenters rettigheder potentielt bliver krænket af aftalen.

Hvis en grønlandsk producent sælger en film til visning på DR, indgår det i DRs standardkontrakt, at DR har visningsrettighederne på tv i hele Rigsfællesskabet, inklusive Grønland og Færøerne. Der står endda, at visningsretten er eksklusiv. Dette skyldes, at flere af DRs kanaler videretransmitteres i både Grønland og på Færøerne. Det er problematisk, fordi DR på den måde har ret til at vise de grønlandske film for grønlandske seere, hvorved producentens indtjeningsmuligheder og dermed eksistensgrundlag stærkt forringes.

Desuden ligger Danmarks Radio filmene på deres hjemmeside, DR.TV, hvor alle i hele Rigsfællesskabet kan streame dem gratis. På trods af, at DR geoblokkerer indhold på hjemmesiden mod de lande, hvor de ikke selv har distributionsrettighederne, har de afvist at geoblokkere Grønland under henvisning til samarbejdsaftalen. De grønlandske producenters mulighed for at selv at skabe indtjening ved salg af DVD, blu-ray og online streaming bliver nærmest elimineret, hvis indholdet allerede ligger gratis tilgængeligt for alle på DRs hjemmeside.

Kulturudveksling i Rigsfællesskabet er godt, men der er nødt til at være en undtagelse i aftalen mellem Danmarks Radio og Grønland, således at de grønlandske producenters rettigheder ikke bliver krænket. Der findes allerede flere konkrete sager, hvor grønlandske producenters rettigheder er blevet krænket, og der er grund til at tro, at problemet kun vil blive større i takt med, at den grønlandske film- og tv-branche vokser.

Jeg ønsker mine spørgsmål bliver besvaret indenfor 10 arbejdsdage.